CELEX: 32012D0286
Language: fi
Date: 2012-05-31 00:00:00
Title: 2012/286/EU: Komission päätös, annettu 31 päivänä toukokuuta 2012 , maaliikenteen turvaamista käsittelevän asiantuntijaryhmän perustamisesta

1.6.2012   
            
            
               FI
            
            
               Euroopan unionin virallinen lehti
            
            
               L 142/47
            
         KOMISSION PÄÄTÖS,
   annettu 31 päivänä toukokuuta 2012,
   maaliikenteen turvaamista käsittelevän asiantuntijaryhmän perustamisesta
   (2012/286/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Perussopimuksen 90 artiklassa vahvistetaan, että liikennettä koskevissa kysymyksissä perussopimusten tavoitteita toteutetaan yhteisellä liikennepolitiikalla, ja liikenteen turvaaminen on tärkeä osa liikennepolitiikkaa.
            
         
               (2)
            
            
               Valkoisen kirjan Yhtenäistä Euroopan liikennealuetta koskeva etenemissuunnitelma – Kohti kilpailukykyistä ja resurssitehokasta liikennejärjestelmää (1) liitteessä I olevan 1 kohdan 3 alakohdassa vahvistetaan aloite, joka koskee pysyvän maaliikenteen turvaamista käsittelevän asiantuntijaryhmän perustamista.
            
         
               (3)
            
            
               Sen vuoksi on tarpeen perustaa maaliikenteen turvaamisen alan asiantuntijaryhmä ja määritellä sen tehtävät ja kokoonpano.
            
         
               (4)
            
            
               Ryhmän tehtävänä olisi avustaa komissiota sellaisten unionin toimien laatimisessa ja toteuttamisessa, joiden tarkoituksena on kehittää maaliikenteen turvaamiseen liittyvää politiikkaa, ja kannustaa kyseistä alaa koskevien kokemusten, menettelytapojen ja käytäntöjen jatkuvaa vaihtoa jäsenvaltioiden ja asianomaisten eri elinten välillä.
            
         
               (5)
            
            
               Ryhmän olisi muodostuttava jäsenvaltioiden toimivaltaisista viranomaisista. Jäsenvaltioiden olisi nimitettävä asiantuntijoita julkishallinnon yksiköistä, jotka vastaavat liikenteestä ja turva- tai valvonta-asioista.
            
         
               (6)
            
            
               Olisi vahvistettava säännöt, joiden mukaisesti ryhmän jäsenet saavat antaa tietoja.
            
         
               (7)
            
            
               Ryhmän jäsenten henkilötietoja olisi käsiteltävä yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (2) mukaisesti.
            
         ON HYVÄKSYNYT TÄMÄN PÄÄTÖKSEN:
   1 artikla
   Kohde
   Perustetaan maaliikenteen turvaamista käsittelevä asiantuntijaryhmä, jäljempänä ’ryhmä’.
   2 artikla
   Tehtävät
   1.   Ryhmän tehtävänä on avustaa komissiota sellaisten unionin toimien laatimisessa ja toteuttamisessa, joiden tarkoituksena on kehittää maaliikenteen turvaamiseen liittyvää politiikkaa, ja kannustaa kyseistä alaa koskevien kokemusten, menettelytapojen ja käytäntöjen jatkuvaa vaihtoa jäsenvaltioiden ja asianomaisten eri elinten välillä.
   2.   Edellä 1 kohdassa tarkoitettujen tehtävien toteuttamiseksi ryhmä
   
               —
            
            
               avustaa komissiota unionin tasolla maaliikenteen turvaamisen alalla toteutettujen toimien tulosten seuranta-, arviointi- ja levittämisvälineiden kehittämisessä;
            
         
               —
            
            
               osallistuu unionin toimintaohjelmien täytäntöönpanoon alalla, erityisesti tarkastelemalla niiden tuloksia ja ehdottamalla parannuksia toteutettuihin toimiin;
            
         
               —
            
            
               kannustaa vaihtamaan tietoa kaikilla tasoilla toteutetuista toimista maaliikenteen turvaamisen edistämiseksi ja tarvittaessa ehdottaa mahdollisia unionin tasolla suoritettavia toimia;
            
         
               —
            
            
               antaa lausuntoja tai toimittaa komissiolle kertomuksia joko tämän pyynnöstä tai omasta aloitteestaan kaikissa kysymyksissä, jotka liittyvät maaliikenteen turvaamisen edistämiseen yhteisössä.
            
         3 artikla
   Kuuleminen
   Komissio voi kuulla ryhmää mistä tahansa maaliikenteen turvaamiseen liittyvästä kysymyksestä.
   4 artikla
   Jäsenyys
   1.   Jäsenet ovat jäsenvaltioiden toimivaltaisia viranomaisia. Ne nimittävät kaksi edustajaa:
   
               a)
            
            
               yksi edustaja jäsenvaltiota kohti maaliikenteestä vastuussa olevista ministeriöistä tai hallituksen elimistä;
            
         
               b)
            
            
               yksi edustaja jäsenvaltiota kohti turva- tai valvonta-asioista vastuussa olevista ministeriöistä tai hallituksen elimistä.
            
         2.   Komission edustajat voivat antaa luonnollisille henkilöille tarkkailija-aseman tai kutsua eurooppalaisia edustajia sellaisista kansainvälisistä ja ammatillisista organisaatioista, jotka käsittelevät maaliikenteen turvaamista, joihin maaliikenteen turva-asiat suoraan vaikuttavat tai jotka edustavat liikenteen käyttäjiä.
   3.   Edellä 1 kohdan a ja b kohdassa tarkoitettujen henkilöiden nimet julkaistaan komission asiantuntijaryhmien ja muiden vastaavanlaisten elinten rekisterissä, jäljempänä ’rekisteri’. Jäsenvaltioiden viranomaisten nimet voidaan julkaista rekisterissä. Edellä 2 kohdassa tarkoitettujen henkilöiden ja järjestöjen nimet julkaistaan rekisterissä ja edustettuna oleva eturyhmä ilmaistaan (3).
   4.   Henkilötietoja kerättäessä, käsiteltäessä ja julkaistaessa noudatetaan asetusta (EY) N:o 45/2001.
   5 artikla
   Toiminta
   1.   Asiantuntijaryhmän puheenjohtajana toimii komission edustaja.
   2.   Ryhmä voi komission suostumuksella perustaa työryhmiä tarkastelemaan tiettyjä kysymyksiä ryhmän määrittelemän toimeksiannon mukaisesti. Tällaiset työryhmät hajotetaan heti, kun ne ovat täyttäneet toimeksiantonsa.
   3.   Komissio voi tilapäisesti kutsua osallistumaan ryhmän työhön henkilöitä, joilla on erityistä asiantuntemusta jostakin esityslistaan merkitystä aiheesta. Kutsutut asiantuntijat ottavat osaa ainoastaan sen asian käsittelyyn, jota varten heidät on kutsuttu.
   4.   Lausuntojen valmistelemiseksi ryhmä voi nimittää yhden jäsenvaltioiden edustajista toimimaan esittelijänä, jonka tehtävänä on kertomusten laatiminen.
   5.   Komissio kutsuu ryhmän koolle ja ryhmä kokoontuu tavallisesti komission tiloissa. Se pitää vähintään kaksi kokousta vuodessa. Komissio huolehtii sihteeripalveluista. Ryhmän ja sen työryhmien kokouksissa voi olla läsnä muita komission virkamiehiä, joita asia koskee.
   6.   Asian käsittely ryhmässä perustuu komission muotoilemiin lausuntopyyntöihin ja ryhmän oma-aloitteisesti antamiin lausuntoihin. Ratkaisuista ei äänestetä.
   7.   Komissio julkaisee kaikki merkitykselliset asiakirjat joko rekisterissä tai asiaa käsittelevällä verkkosivustolla, jolle on linkki rekisterissä. Julkaisemisesta voidaan poiketa silloin, kun asiakirjan tietojen ilmaiseminen loukkaisi julkisen tai yksityisen edun suojaa Euroopan parlamentin ja neuvoston asetuksen (EY) N:o 1049/2001 (4) 4 artiklan määritelmän mukaisesti.
   8.   Asiantuntijaryhmän jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission sisäisten menettelysääntöjen muuttamisesta 29 päivänä marraskuuta 2001 tehdyn komission päätöksen 2001/844/EY, EHTY, Euratom (5) liitteessä. Komissio voi toteuttaa kaikki asianmukaiset toimenpiteet, jos kyseiset henkilöt eivät noudata näitä velvoitteita.
   6 artikla
   Kokouskulut ja taloudelliset vaikutukset
   1.   Ryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa ryhmän toimintaan osallistuvien jäsenten edustajien matka- ja oleskelukustannukset voimassa olevien komission säännösten mukaisesti. Myös ryhmän toimintaan osallistuvien tarkkailijoiden ja kutsuttujen asiantuntijoiden matka- ja oleskelukustannukset korvataan.
   3.   Kustannukset korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   7 artikla
   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 31 päivänä toukokuuta 2012.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  KOM(2011) 144 lopullinen.
   
      (2)  EYVL L 8, 12.1.2001, s. 1.
   
      (3)  Jäsenet, jotka eivät halua nimeään julkaistavan, voivat pyytää poikkeusta tästä säännöstä. Asiantuntijaryhmän jäsenen nimen julkaisematta jättämistä koskeva pyyntö on katsottava perustelluksi silloin, kun julkaiseminen voisi vaarantaa jäsenen turvallisuuden tai koskemattomuuden tai perusteetta loukata hänen yksityisyyttään.
   
      (4)  EYVL L 145, 31.5.2001, s. 43.
   
      (5)  EYVL L 317, 3.12.2001, s. 1.